ཟབ་གསང་མཁའ་འགྲོའི་སྙིང་ཐིག་ལས༔དཔལ་རྡོ་རྗེ་སེམས་དཔའི་བསྐང་བཤགས་ཉམས་ཆག་རང་གྲོལ་བཞུགས་སོ༔ན་མོ་གུ་རུ་པདྨ་ཀ་ར་ཡེ༔༠༠༠༠བརྡ་ཡིག༣༥༡ཟབ་དོན་ཉམས་སུ་ལེན་པ་ཡི༔སྐལ་བཟང་སྐྱེས་བུ་དམ་པ་རྣམས༔ཚོགས་ཀྱི་འཁོར་ལོ་ལ་བརྟེན་ནས༔བསྐང་བ་འདི་ལ་བརྩོན་པར་བྱ༔ཧཱུྃ༔ཆོས་ཉིད་ནམ་མཁའ་མཛོད་ཀྱི་འཕྲུལ༔འདོད་ཡོན་རང་བྱུང་མཆོད་པའི་སྤྲིན༔ཀུན་ཏུ་བཟང་པོའི་ཐུགས་དམ་བསྐང་༔མ་རིག་དབང་གི་དམ་ཉམས་བཤགས༔ཡེ་ཤེས་རིག་པ་རང་བྱུང་རྩལ༔དག་གྲོལ་མཉམ་རྫོགས་མཆོད་སྤྲིན་གྱིས༔རྡོ་རྗེ་འཆང་ཆེན་ཐུགས་དམ་བསྐང་༔བདག་རྟོག་དབང་གིས་དམ་ཉམས་བཤགས༔ཕྱི་ནང་སྣོད་བཅུད་སྣང་བའི་ཆོས༔མི་ཟད་རང་བྱུང་འདོད་ཡོན་དཔལ༔པདྨ་འབྱུང་གནས་ཐུགས་དམ་བསྐང་༔འཁྲུལ་པའི་དབང་གྱུར་དམ་ཉམས་བཤགས༔ཚོགས་བརྒྱད་སྒྱུ་འཕྲུལ་འདོད་ཡོན་ཚོགས༔ཡེ་ནས་རང་བྱུང་མཆོད་པའི་སྤྲིན༔རིག་འཛིན་བླ་མའི་ཐུགས་དམ་བསྐང་༔རྡོ་རྗེའི་དམ་ཚིག་ཉམས་ཆག་བཤགས༔ཧཱུྃ༔བུདྡྷ་རིགས་ཀྱི་བདག་པོ་མཆོག༔རྣམ་སྣང་གངས་ཆེན་ཐུགས་དམ་བསྐང་༔གཏི་མུག་དམ་ཚིག་ཉམས་སོ་འཚལ༔འདི་ཡང་མི་འཆབ་མཐོལ་ལོ་བཤགས༔རྡོ་རྗེ་རིགས་ཀྱི་བདག་པོ་མཆོག༔མི་བསྐྱོད་རྡོ་རྗེའི་ཐུགས་དམ་བསྐང་༔ཞེ་སྡང་དམ་ཚིག་ཉམས་སོ་འཚལ༔འདི་ཡང་མི་འཆབ་མཐོལ་ལོ་བཤགས༔རིན་ཆེན་རིགས་ཀྱི་བདག་པོ་མཆོག༔རིན་ཆེན་འབྱུང་ལྡན་ཐུགས་དམ་བསྐང་༔ང་རྒྱལ་དམ་ཚིག་ཉམས་སོ་འཚལ༔འདི་ཡང་མི་འཆབ་མཐོལ་ལོ་བཤགས༔པདྨ་རིགས་ཀྱི་བདག་པོ་མཆོག༔སྣང་བ་མཐའ་ཡས་ཐུགས་དམ་བསྐང་༔འདོད་ཆགས་དམ་ཚིག་ཉམས་སོ་འཚལ༔འདི་ཡང་མི་འཆབ་མཐོལ་ལོ་བཤགས༔ཀརྨ་རིགས་ཀྱི་བདག་པོ་མཆོག༔དོན་ཡོད་གྲུབ་པའི་ཐུགས་དམ་བསྐང་༔ཕྲག་དོག་དམ་ཚིག་ཉམས་སོ་འཚལ༔འདི་ཡང་མི་འཆབ་མཐོལ་ལོ་བཤགས༔ཤེས་རབ་སྟོང་ཉིད་ཆེན་པོའི་དབྱིངས༔ཡུམ་ཆེན་ལྔ་ཡི་ཐུགས་དམ་བསྐང་༔གཟུང་འཛིན་དམ་ཚིག་ཉམས་སོ་འཚལ༔འདི་ཡང་མི་འཆབ་མཐོལ་ལོ་བཤགས༔བྱང་ཆུབ་སེམས་ཀྱི་ཕྱག་རྒྱ་མོ༔སྒོ་སྐྱོང་མ་བཞིའི་ཐུགས་དམ་བསྐང་༔ཆགས་སྡང་དམ་ཚིག་ཉམས་སོ་འཚལ༔འདི་ཡང་མི་འཆབ་མཐོལ་ལོ་བཤགས༔སྐྱེ་མེད་ཆོས་སྐུའི་དབྱིངས་སུ་བཞུགས༔འདས་པའི་སངས་རྒྱས་ཐུགས་དམ་བསྐང་༔སྔོན་ཆད་དམ་ཚིག་ཉམས་སོ་འཚལ༔མ་ལུས་མི་འཆབ་མཐོལ་ལོ་བཤགས༔ཐབས་མཁས་ཐུགས་རྗེས་འགྲོ་དོན་མཛད༔ད་ལྟའི་སངས་རྒྱས་ཐུགས་དམ་བསྐང་༔ཚེ་འདིའི་དམ་ཚིག་ཉམས་སོ་འཚལ༔མ་ལུས་མི་འཆབ་མཐོལ་ལོ་བཤགས༔བྱང་ཆུབ་སེམས་དཔའི་ཚོགས་ཆེན་སྤྱོད༔མ་འོངས་སངས་རྒྱས་ཐུགས་དམ་བསྐང་༔སླན་ཆད་དམ་ཚིག་ཉམས་འགྱུར་ཀུན༔མ་ལུས་མི་འཆབ་མཐོལ་ལོ་བཤགས༔ཧོཿརྡོ་རྗེ་སློབ་དཔོན་དགོངས་སུ་གསོལ༔རྡོ་རྗེ་ཐེག་པའི་དམ་ཚིག་ལ༔འབོག་ནས་བསྲུང་བར་བགྱིད་རྒྱུ་ལས༔མ་ཤེས་མ་རིག་མ་ཚོར་བའི༔དབང་གྱུར་ཉམས་ཆག་འགལ་འདས་ཀུན༔རབ་ཏུ་གནོང་ཞིང་འགྱོད་པས་བཤགས༔རྡོ་རྗེ་བླ་མ་དཔང་དུ་བཙུག༔འགྱོད་སེམས་དྲག་པོས་ཀུན་ནས་བསླངས༔ཕྱིན་ཆད་སྲོག་གི་ཕྱིར་ཡང་སྡོམ༔ན་རག་དོང་སྤྲུགས་ཡང་སྙིང་བཟླ༔ཞེས་ཡི་གེ་བརྒྱ་པ་ཅི་ནུས་བཟླ༔འདི་ལྟར་ཡིད་ལ་དྲན་བྱས་ནས༔རྩེ་གཅིག་བརྗོད་པས་ཉམས་ཆག་འདག༔བག་ཆགས་ཀུན་བྱང་གཙང་མར་འགྱུར༔བཀའ་སྲུང་དམ་ཅན་རྒྱ་མཚོས་སྲུངས༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེ་གྲོ་ལོད་རྩལ་གྱིས་གཏེར་ནས་བཏོན་ཏེ་མི་ལོ་ཉེར་གཉིས་བར་དུ་བཀའ་རྒྱ་བྱས་མཐར་རང་སློབ་སྐྱེས་མཆོག་པདྨ་རྣམ་རྒྱལ་གྱིས་ནན་དུ་བསྐུལ་ངོར་གཏན་ལ་ཕབ་པའི་ཡི་གེ་པ་ནི་རིག་པའི་རྡོ་རྗེས་སོ།།དགེའོ།།སརྦ་མངྒ་ལཾ།།།།